Komisijos reglamentas (EB) Nr. 2357/2000
2000 m. spalio 24 d.
iš dalies keičiantis Reglamentą (EB) Nr. 174/1999, nustatantį išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EEB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 1670/2000 [2], ypač į jo 31 straipsnio 14 dalį,
kadangi:
(1) Remiantis nuo 2000 m. spalio 1 d. taikytino Komisijos reglamento (EB) Nr. 1291/2000 [3] 5 straipsnio 1 dalimi, bus nutraukta Komisijos reglamento (EB) Nr. 800/1999 [4] 36 straipsnio 1 dalies c punkte su pakeitimais, padarytais Reglamentu (EB) Nr. 1557/2000 [5], numatyta galimybė ginkluotosioms pajėgoms skirtoms atsargoms taikyti eksporto licencijas su jose iš anksto nustatyta grąžinamąja išmoka. Atsižvelgiant į tokių atsargų svarbą pieno sektoriui, turėtų būti leista taikyti išlygą Reglamento (EB) Nr. 1291/2000 5 straipsnio 1 daliai, kad galimybė iš anksto nustatyti grąžinamąją išmoką minėtoms pieno produktų atsargoms būtų nedelsiant sugrąžinta.
(2) Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Komisijos reglamento (EB) Nr. 174/1999 [6] 2 straipsnio pirma pastraipa papildoma šia pastraipa:
"Tačiau nukrypstant nuo pirmosios pastraipos, eksporto licencija su joje iš anksto nustatyta grąžinamąja išmoka gali būti naudojama suteikiant grąžinamąją išmoką Reglamento (EB) Nr. 800/1999 36 straipsnio 1 dalies c punkte nurodytų pieno produktų eksportui."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. spalio 24 d.